text: Endelig: Svend fik sin pension
  28 december 2012 kl. 14.23
  Efter i årevis at have nægtet at give en mand pension, bøjer Tønder kommune sig nu.
  I dag fik Svend Erik Borring fra Agerskov for første gang udbetalt førtidspension.
  Gennem flere år har Tønder Kommune ellers nægtet at tilkende den 44-årige mand pensionen på trods af, at bl.a. kommunens eget jobcenter og lægekonsulent har erklæret, at han ingen arbejdsevne har tilbage.
  Svend Erik Borring kom til skade ved en arbejdsulykke tilbage i 2007, og har efter at sygedagpengene ophørte levet af kontanthjælp.
  Tilkendelsen af førtidspensionen giver Svend Erik Borring ca. 4.000 mere at leve for om måneden.
  Førtidspensionen er ca. 17.000 om måneden, som der skal betales skat af.
  